Rozhodnutie Komisie
z 10. októbra 2003,
ktorým sa mení a dopĺňa rozhodnutie 93/52/EHS so zreteľom na uznanie určitých talianskych provincií za úradne vyhlásené za oblasti bez brucelózy
(oznámené pod číslom dokumentu C(2003) 3562)
(Text s významom pre EHP)
(2003/732/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Komisie 91/68/EHS z 28. januára 1991 o zdravotných podmienkach zvierat, ktorými sa riadi obchodovanie s ovcami a kozami [1] v rámci spoločenstva, naposledy zmenenú a doplnenú smernicou Rady 2003/50/ES [2], a najmä na prílohu A kapitolu 1.II k uvedenej smernici,
keďže:
(1) V Taliansku v oblasti Lombardia (provincie Bergamo, Brescia, Como, Cremona, Lecco, Lodi, Mantua, Miláno, Pavia, Sondrio a Varese) a v provincii Trento je brucelóza (Brucella melitensis) po posledných päť rokov ochorením podliehajúcim ohlasovacej povinnosti.
(2) V provinciách Bergamo, Brescia, Como, Cremona, Lecco, Lodi, Mantua, Miláno, Pavia, Sondrio, Varese a Trento prinajmenšom 99,8 % poľnohospodárskych podnikov s ovcami a kozami je úradne vyhlásených za poľnohospodárske podniky bez výskytu brucelózy. Tieto provincie sa navyše zaväzujú dodržiavať prílohu A kapitolu 1.II(2) k smernici 91/68/EHS.
(3) Provincie Bergamo, Brescia, Como, Cremona, Lecco, Lodi, Mantua, Miláno, Pavia, Sondrio, Varese a Trento by následne mali byť úradne vyhlásené za oblasti bez výskytu brucelózy (Brucella melitensis).
(4) Rozhodnutie Komisie 93/52/EHS [3], naposledy zmenené a doplnené rozhodnutím 2003/237/ES [4], by sa preto malo príslušne zmeniť a doplniť.
(5) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha II k rozhodnutiu 93/52/EHS sa nahrádza textom v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 10. októbra 2003